ועדת המשנה לתשתיות התעופה הבין-לאומית והפנים-ארצית האזרחית בישראל, כנסת 19, פרוטוקול מספר 1, 2014-11-05 08:30

יצחק וקנין: בוקר טוב.

יצחק וקנין: אני מתכבד לפתוח את ישיבת ועדת המשנה לוועדת הכלכלה לתשתיות התעופה הבין-לאומית והפנים-ארצית האזרחית בישראל.

יצחק וקנין: זאת הישיבה הראשונה של ועדת המשנה שאני עומד בראשה.

יצחק וקנין: לא סתם הוקמה ועדת המשנה בשל הבעיות שאנחנו שומעים השכם והערב, במיוחד עם עניין סגירת שדה התעופה בשדה-דב.

יצחק וקנין: ולצערי, אין חלופות בעת הסגירה.

יצחק וקנין: מי שקצת מבין בתעופה האזרחית הפנים ארצית מבין שזה בעצם ממיט אסון על ערים חשובות במדינת ישראל, ואחת מהן זאת העיר אילת שתלויה מאוד בשדה התעופה הזה, במיוחד בתיירות הפנים.

יצחק וקנין: שלא לדבר שזה ישתק גם את שדה התעופה בחיפה.

יצחק וקנין: לכן ראתה ועדת הכלכלה והיושב בראשה חבר הכנסת אבישי ברוורמן להקים ועדת משנה.

יצחק וקנין: מכיוון שהייתה לי נגיעה מאוד אינטנסיבית בכל נושא חוק הטיס ביקשו ממני לנהל גם את הנושא הזה.

יצחק וקנין: אני עושה את זה באמת מתוך רצון אמיתי כדי לקדם את הדברים ולנסות למצוא פתרונות לדבר כפי שהוצע על-ידי הממשלה.

יצחק וקנין: כולנו ראינו בחודשים האחרונים את מסיבות העיתונאים בכניסה של שדה דב.

יצחק וקנין: אני לא בטוח – ואני אומר את זה באחריות כמי שמכיר את ההתנהלות בממשלה ואת ההתנהלות של השרים – לצערי, הרב הם לא יורדים לעומק הבעיה.

יצחק וקנין: אני לא בטוח שהם עצמם מכירים את החוקים שהם מביאים אותם; הם לא קוראים אותם.

יצחק וקנין: אז הם מכירים אותם באופן שטחי מלמעלה.

יצחק וקנין: זה לא כמו שכל ועדה יורדת לכל ניואנס בחקיקה.

יצחק וקנין: להצהיר הצהרות זה אולי הדבר הקל ביותר, אבל את ההשלכות שנובעות מאותן החלטות – אם לא ניקח אותן במלוא הרצינות זה יגרום לנזק כלכלי לא פשוט, לניתוק חלקים במדינת ישראל מהמרכז האורבני שלה שזה האזור המרכזי שלה – תל-אביב היום וכל גוש דן.

יצחק וקנין: כל זה כשאין חלופה בזמן הסגירה.

יצחק וקנין: יתרה מזאת בישיבות האחרונות של ועדת הכלכלה הוצגו החלטות של בית-משפט לגבי שדה דב.

יצחק וקנין: אבל כמי שעבר על החומר וקרא אותו לעומק ראיתי שאלה לא החלטות סופיות כיוון שעדיין צריך למצוא אלטרנטיבה.

יצחק וקנין: והממשלה הטילה על אריה לוקר, מנכ"ל משרד ראש הממשלה, לטפל בנושא הזה ולהביא את הפתרונות לחלופות.

יצחק וקנין: הבנתי ששר התחבורה מינה את גיורא רום, מי שהיה מנהל רת"א עד לתקופה האחרונה.

יצחק וקנין: אני מברך את ראש רת"א החדש; אני מאחל לו הרבה הצלחה בתפקיד.

יצחק וקנין: זה תפקיד חשוב מאוד במערכת התעופה הישראלית.

יצחק וקנין: לכן ראיתי לנכון לא רק לקחת את הנושא הזה ולקדם אותו כמה שאפשר, אלא גם לתת את תשומת הלב המלאה כדי להביא לפתרונות אמיתיים.

יצחק וקנין: אני הספקתי לרדת לשטח עם חברת ועדת המשנה אילת שקד שאני מאמין שכל רגע תיכנס לאולם.

יצחק וקנין: היינו בשדה-דב, ראינו את הדברים, הבנו מה ההשלכות של כל הדבר הזה.

יצחק וקנין: בימים האחרונים וגם בשלושת השבועות האחרונים דיברו אתי ראשי הערים וגם ראש העיר של אילת שמכיוון שהוא נמצא בחו"ל הוא לא יכול היה להגיע לפה.

יצחק וקנין: אני ביקשתי שהמנכ"ל יגיע, ואני מבין שהוא נמצא פה, ואני אאפשר לו לדבר בהמשך הדיון.

יצחק וקנין: גם ראש העיר חיפה יונה יהב דיבר אתי טלפונית, והסביר לי את ההשלכות.

יצחק וקנין: גם מבאר-שבע דיברו אתי.

יצחק וקנין: כל מי שיכול היה לדבר אתי בנושא הזה ולהגיד לי מה ההשפעות ועד כמה צריך לתת פתרונות שיביאו באמת לכך שהמערכת הזאת תזרום בצורה תקינה ולא נגיע למבוי סתום, ואף אחד לא יודע לאן נגיע בסופו של יום.

יצחק וקנין: בדיון הראשון אני אאפשר לרוב המוזמנים לדבר.

יצחק וקנין: הדיון הוא קצר, ומי שלא יספיק לדבר היום ידבר בדיון הבא.

יצחק וקנין: אני מודיע שאנחנו ניכנס לעוביים של הדברים.

יצחק וקנין: הכוונה שלי היא לסייר בשטח, לקחת את הגורמים שנוגעים בדבר בצורה ישירה; לא למרוח שום דבר.

יצחק וקנין: זאת הדרך היחידה אם אנחנו רוצים להגיע לפתרונות לפני שנגיע לקטסטרופה בתעופה הפנים-ארצית.

יצחק וקנין: אני אומר את זה בכוונה.

יצחק וקנין: מי נמצא פה ממשרד ראש הממשלה?

<לאה ורון: אורית פיאס.

יצחק וקנין: גברת פיאס, שבי סביב השולחן.

יצחק וקנין: אמרתי את הדברים כפתיחה למה שאני חושב שצריך להיות ואיך צריך לבצע את ההחלטות בתקופה הקרובה.

יצחק וקנין: למרות שתהיה החלטה של הוועדה לתכנון ובנייה הארצית שמתכנסת בתחילת דצמבר כדי למצוא פתרון גם להרצליה.

יצחק וקנין: אני מבין שנכון לעכשיו אין פתרון גם להרצליה.

יצחק וקנין: אני לא בטוח שהפתרון שהם מציעים מקובל על מערכות התעופה במדינת ישראל.

יצחק וקנין: אני לא יודע אם יש החלטות בעניין הזה.

יצחק וקנין: יכול להיות שהדבר הזה יגרום לדחייה של החלטות שהתקבלו בממשלה וגם של החלטות של בית המשפט.

יצחק וקנין: דעתי הברורה היא שאין לסגור את שדה התעופה בשדה דב אם אין חלופה אמתית, ישימה וזמינה.

יצחק וקנין: לפי מה שראיתי, יכול להיות שיש חלופה.

יצחק וקנין: אנחנו נראה את הדברים ונאפשר לגורמים מטעם "ארקיע" ושדה התעופה שדה-דב להציג את הדברים.

יצחק וקנין: יכול להיות שיש חלופה.

יצחק וקנין: אנחנו התרשמנו שיש אפשרות שחלופה תהיה בתוך שדה התעופה.

יצחק וקנין: הכוונה היא למצוא פתרון בתוך שדה התעופה.

יצחק וקנין: התרשמנו בסיור שעשינו שם שיכול להיות פתרון.

יצחק וקנין: אנחנו נביא את הדברים ונתעמק בהם, וכל אחד יוכל לומר את דבריו.

יצחק וקנין: מי שמכיר אותי יודע שאני לא סותם פיות לאף אחד.

יצחק וקנין: כל אחד רשאי להגיד את מה שהוא חושב.

יצחק וקנין: אני מקווה שהקדוש-ברוך-הוא ייתן לנו התבונה הנכונה והרבה סיעתא דשמיא לקבל החלטות נכונות.

יצחק וקנין: אני פותח את הדיון, ואני רוצה שמנהל רת"א החדש, שאני מברך אותו שוב יואל פלדשו, יפתח את הדיון.

יצחק וקנין: אחרי כן אאפשר לכל אחד מהחברים להביע את דעתו.

<יואל פלדשו: בוקר טוב.

<יואל פלדשו: תודה רבה על הברכות.

<יואל פלדשו: אני ביום הרביעי שלי לתפקיד.

<יואל פלדשו: עולם התעופה לא זר לי, אבל להתיימר שאני יכול לסגור 15 שנה שלא עסקתי בזה זה יומרני.

<יואל פלדשו: לעומת זה יש לי גם ראש פתוח.

<יואל פלדשו: קראתי גם את הסטנוגרמות של הישיבה הקודמת והתרשמתי שהיא עסקה בעיקר בהאשמות ומי יותר מקצועי ופחות מקצועי.

<יואל פלדשו: לדעתי, אנחנו צריכים להתרכז בעתיד ולהחליט פה כמה החלטות פרה-לימינריות.

<יואל פלדשו: אחת אתה אמרת – ואני תומך בה – שלא סוגרים בית חולים לפני שבית החולים המחליף נבנה; לא מעבירים טייסת בחיל האוויר לבסיס שנבנה בדרום לפני שהבסיס גמור.

<יואל פלדשו: אם את ההחלטה הזאת נצליח להעביר אצל מי שיש לו הסמכות לקבל החלטות וגם נפעל כדי לעשות דברים – כי בינתיים אני לא מתרשם שהפעולות שהחליטו עליהם יתממשו – אז נמצא פתרונות.

<יואל פלדשו: הפתרונות יכולים להיות משרע מאוד רחב: בין פתרון בשדה דב כמו שרמזת עליו באופן חלקי, בין פתרונות מרכזיים בסביבה של שדה-דב שזה יותר בעייתי למטוסים ובין פתרונות אחרים.

<יואל פלדשו: אבל בוועדה הזאת אני מקווה שנעסוק יותר בשאלה איך אנחנו פותרים את העניין.

<יואל פלדשו: תעופה בישראל לא חשובה פחות מתחבורה בקרקע.

<יואל פלדשו: אני סתם רוצה לספר לכם סיפור ששנתיים לא נסעתי על הקו בין מקום מגורי ללוד.

<יואל פלדשו: זה פשוט לא ניתן, העולם התהפך.

<יואל פלדשו: גם בכביש 6.

<יואל פלדשו: זאת אומרת התחבורה הקרקעית היא בפקק לא נורמלי.

<יואל פלדשו: אם אנחנו מדברים על פיתוח הפריפריה והורדה למטה אנחנו לא יכולים לא להסתכל על הקצוות.

<יואל פלדשו: בכל מדינה מתוקנת יש שדות מטרופוליטניים שנמצאים בעיר, כולל בארצות-הברית, ואנחנו צריכים לתת פתרונות עתידיים.

<יואל פלדשו: אני מציע שנתרכז איך אנחנו גורמים לזה שנסגור דברים שאין להם פתרון; כי אנחנו יכולים פשוט לשפוך את התינוק עם המים.

יצחק וקנין: תודה.

יצחק וקנין: מנכ"ל עיריית אילת, בבקשה.

<פיליפ אזרד: תודה.

<פיליפ אזרד: בוקר טוב לכולם.

<פיליפ אזרד: אני מתנצל בשמו של מאיר.

<פיליפ אזרד: הוא בדרכו עכשיו עם 230 תלמידי העיר לפולין למסע השנתי שם.

<פיליפ אזרד: ההחלטה על סגירת שדה דב היא ההחלטה בעלת המשמעות הדרמטית ביותר על העיר אילת.

<פיליפ אזרד: מי שלא יודע שדה דב הוא הטבור המזין את העיר אילת.

<פיליפ אזרד: יש לנו משדה דב לאילת וחזור למעלה מ-700,000 טיסות, מתוכן נוסעים כ-200,000 תושבי העיר אילת שעושים את השימוש בשדה הזה.

יצחק וקנין: אני מקדם את חברת הכנסת אילת שקד ששותפה לוועדת המשנה.

יצחק וקנין: אני חושב שנוכחותה בוועדה חשובה מאוד.

יצחק וקנין: יש לה ניסיון גם מהבית וגם מבחוץ, והיא תוכל לתרום הרבה בהחלטות שנקבל.

יצחק וקנין: בבקשה, אתה יכול להמשיך.

<פיליפ אזרד: כפי שאמרתי, מתוך 700,000 שטסים כ-200,ש000 אנשים הם תושבי העיר אילת שעושים את זה במשך השנה לכיוון שדה-דב גם לשם תעסוקה ושירותים רפואיים.

<פיליפ אזרד: בהזדמנות הזאת אני אספר על כך מן הפן אישי : אשתי שנפטרה לפני שבע שנים קיבלה טיפולים רפואיים ועשינו זאת דרך שדה התעופה.

<פיליפ אזרד: נסענו לשדה הלוך וחזור לקבלת טיפולים רפואיים.

<פיליפ אזרד: אני אומר את זה כי אין חלופה אחרת.

<פיליפ אזרד: הסגירה של שדה-דב, המשמעות שלה היא תוספת זמן שמייתרת את הטיסה ותגרום לכאוס מוחלט בעניין ההגעה לאילת.

<פיליפ אזרד: מברירת החלופות היא תביא לכך שאנשים לא יטוסו לאילת או שאנשים מאילת לא יטוסו ויבחרו חלופות אחרות שהן גרועות בהרבה.

<פיליפ אזרד: מעבר להשלכה הדרמטית על תושבי העיר אילת יש פה השלכה של פגיעה משמעותית בתיירות הפנים באילת.

<פיליפ אזרד: צריך להבין שנכון להיום יש כ-2.7 מיליון תיירים שמגיעים לעיר אילת; 80% מהם זה תיירות פנים.

<פיליפ אזרד: ברגע שבמקום טיסה של שעה להגיע וליהנות מבית מלון תהיה נסיעה של 4-3 שעות, ההחלטה תשתנה.

<פיליפ אזרד: מהרגע שההחלטה תשתנה תהיה פגיעה קשה מאוד גם בתיירות.

<פיליפ אזרד: כפי שכבר נאמר כשאין חלופה מתאימה וראויה יש לזה השלכה דרמטית על העיר אילת.

<פיליפ אזרד: אנחנו מבקשים, וכפי שביקשת, כבוד היושב-ראש, זה שיהוי ביישום ההחלטה הזאת, הקמת ועדה מקצועית שתכלול את כלל הגורמים המושפעים מהליך כזה או אחר בשדה-דב.

<פיליפ אזרד: לידיעת כולם, העיר אילת לא הייתה שותפה להחלטות שהתקבלו.

<פיליפ אזרד: העיר אילת היא המשתמש העיקרי או הניזוק העיקרי בגלל אותה סגירה של שדה תעופה.

<פיליפ אזרד: לדעתי, נציגות של העיר אילת והעירייה חייבים להיות באותה ועדה.

<פיליפ אזרד: זאת הבקשה שלנו – שגם ועדה מקצועית תבחן את ההשלכות על הסגירה, כולל הגורמים המושפעים, וכמובן שיהוי בהחלטה ובחירת החלופות.

<פיליפ אזרד: גם בבדיקות שאנחנו עשינו מתברר שגם אם השדה ייסגר ב-2016, ב-2016 וב-2017 לא יקומו שם בניינים.

<פיליפ אזרד: ייקח שנים מבחינה סטטוטורית עד שבכלל יתחילו לבנות שם.

<פיליפ אזרד: גם כאן יש פרק הזמן שמאפשר שיהוי, ויש גם חלופה של המשך שימוש בשדה עצמו ובנייה לא של 16,000 יחידות דיור, אלא של 12,000 יחידות דיור.

<פיליפ אזרד: לדעתי, זה יכול לשרת את כלל הצדדים: מצד אחד לתת בינוי בהיקף מהותי ומצד שני להשאיר שדה במטרופולין, כמו שציין ראש רת"א החדש.

<פיליפ אזרד: זה חשוב מאוד גם לעיר תל-אביב ובוודאי זה קריטי לעיר אילת.

<פיליפ אזרד: תודה.

יצחק וקנין: תודה.

יצחק וקנין: אני רוצה לשמוע את אורית פיאס מאגף הכלכלה והתשתיות בלשכת מנכ"ל ראש הממשלה.

יצחק וקנין: מאחר שמר לוקר הוסמך על-ידי הממשלה לטפל בכל הנושא הזה איפה הדברים עומדים בעניין ההחלטות וכל שדות התעופה החלופיים?

יצחק וקנין: התקיים דיון בנושא הזה?

<אורית פיאס: כן.

<אורית פיאס: בהחלטה 5188 התקבלה החלטה, והוסמכו משרד התחבורה, רשות מקרקעי ישראל ושאר הגורמים.

<לאה ורון: ממתי ההחלטה 5188?

<אורית פיאס: מ-2012.

יצחק וקנין: מה נעשה מאז ועד היום?

יצחק וקנין: כמה ישיבות התקיימו?

יצחק וקנין: את יכולה אולי לפרט לנו?

יצחק וקנין: האם התקיימו ישיבות רציניות כדי להזיז את הנושא הזה?

יצחק וקנין: אנחנו כבר שנתיים אחרי זה עוד מעט.

יצחק וקנין: לפי מה שאנחנו שומעים, הכול ממוסמס.

יצחק וקנין: אין החלטות רציניות.

<אורית פיאס: התקיימו ישיבות אצל המנכ"ל, הייתה דרישה למשרדים לתת לוחות זמנים ולהעביר תקציבים.

<אורית פיאס: אנחנו במעקב מתמיד.

<אורית פיאס: עבדנו עם משרד הביטחון, ואנחנו רואים את העבודות בנתב"ג ובבח"א 27.

<אורית פיאס: אחר השינויים עקבנו מול משרד האוצר על העברת התקציבים ומול רשות מקרקעי ישראל.

<אורית פיאס: כלומר אנחנו במעקב מתמיד.

<אורית פיאס: הסמכות היא, כמובן, אצל הגורמים המקצועיים במשרדים, אבל אנחנו בהחלט דוחפים.

איילת שקד: אבל כתוב בהחלטה שזה יתבצע רק אם תהיה חלופה ראויה.

איילת שקד: כרגע אין חלופה ראויה.

<אורית פיאס: החלופה היא עין שמר ובנתב"ג.

<קריאות: לא, לא.

יצחק וקנין: רבותי, אני מבקש.

יצחק וקנין: בשום פנים ואופן לא אתן פה שמישהו ינסה להפריע למישהו אחר.

יצחק וקנין: אנחנו יכולים לשמוע דברים קשים, אבל תשמעו אותה וכל אחד יקבל את רשות הדיבור.

איילת שקד: אנחנו הבנו מהישיבה הקודמת שהייתה כאן שבעין שמר יש בעיות, שמשרד הביטחון מתנגד.

<אורית פיאס: נכון.

<אורית פיאס: על אף הבעיות יש בחינה של הנושא; הועבר תקציב לתכנון של בחינת הנושא והמתקנים - - -.

<אורית פיאס: ושוב, נעשות פעולות בנתב"ג לצורך ההעברה.

<לאה ורון: - - -

<אורית פיאס: התקציב שנדרש הוא 10 מיליון שקלים.

<אורית פיאס: הועבר יותר מזה ממשרד האוצר למשרד הביטחון.

<לאה ורון: הועברו יותר מ-10 מיליון שקלים?

<אורית פיאס: כן.

<אורית פיאס: זה הדיווח שקיבלנו ממשרד האוצר.

איילת שקד: יש לי שאלה.

איילת שקד: אני לא יודעת אם זה אלייך או למר גנות – האם נשקלת אפשרות להשאיר מסלול אחד בשדה דב?

<רפי אלמליח: רשות מקרקעי ישראל יחד עם אדון גנות חתמנו על הסכם פינוי שדה דב.

<רפי אלמליח: זה לא מעשי להשאיר מסלול אחד בשדה-דב ובעצם לפנות את רובו ולהשאיר מסלול אזרחי אחד כך שהעיר אילת, לדוגמה, לא תיחנק?

<רפי אלמליח: מי אמור לשקול?

<רפי אלמליח: מי אמור להחליט?

<רפי אלמליח: זה משרד ראש הממשלה או רשות שדות התעופה?

יצחק וקנין: חבר'ה, רק תגידו לי למי העברתם 10 מיליון, אולי אני אעשה אתו איזה דיל.

<רפי אלמליח: אני רפי אלמליח מרשות מקרקעי ישראל.

<רפי אלמליח: רשות מקרקעי ישראל יחד עם אדון גנות והאוצר חתמנו על הסכם של פינוי שדה-דב.

<רפי אלמליח: זה לא מעשי להשאיר מסלול אחד.

<רפי אלמליח: או שיש שם שדה תעופה או שאין שם שדה תעופה.

איילת שקד: אני לא מסכימה אתך.

איילת שקד: אני הסתכלתי על מפות, וראיתי שאם מפנים את שדה התעופה הצבאי ואת שדה התעופה האזרחי ומשאירים מסלול אחד יש מקום לבנות הרבה מאוד יחידות דיור, ועדיין לא חונקים את אילת.

איילת שקד: תביא מפות, תראה לנו את זה.

<רפי אלמליח: אני לא יודע אם יש כאן אנשי מקצוע, אבל יש מגבלות תעופה.

<רפי אלמליח: היום הבינוי מגיע עד מגבלות התעופה.

<רפי אלמליח: אני לא חושב שאפשר להוסיף שם בינוי.

<רפי אלמליח: המדינה חתמה על הסכם - -

יצחק וקנין: עם בעלי הקרקע הפרטית?

<רפי אלמליח: בית המשפט נתן גם הוא את אמירתו, ויש היום תכנון משולש של בעלי הקרקע הפרטיים של רשות מקרקעי ישראל, וההסכם עם מר גנות נעשה בשיתוף.

<רפי אלמליח: אני לא חושב שיומיים אחרי שנחתם ההסכם יש מקום שהמדינה תגיד שלא מפנים את השדה.

<רפי אלמליח: בח"א 27 כבר פונה לנבטים, והוא אמור לתת פתרון לפעילות האזרחית שם.

<רפי אלמליח: יש בדיקה שנעשית לגבי חלופת עין-שמר – אנחנו עוד לא ירדנו ממנה.

<רפי אלמליח: הרעיון השאיר את שדה דב – אנחנו כבר אחריו.

<קריאה: חלופה עין שמר היא להרצליה, לא לשדה דב

<רפי אלמליח: נכון.

<רפי אלמליח: וחלופת בח"א 27 היא חלופה לשדה-דב.

<קריאה: ממש לא.

איילת שקד: האם בדיונים שלכם היו מפות?

איילת שקד: האם הייתה אפשרות לצמצם את שדה-דב ולפנות - -

<רפי אלמליח: לא דובר על זה אף פעם כי זה לא ישים.

<קריאה: זה ישים מאוד.

<קריאה: 10 מיליון שקל כבר מצאנו.

יצחק וקנין: סליחה.

יצחק וקנין: הוא אמר בעצם איפה זה מתנדנד – בין המנהל לבין - - מר גנות, מה שלומך?

יצחק וקנין: רשות הדיבור שלך.

<יעקב גנות: אני רוצה להציג את הדברים כפי שהם נכון להיום בבוקר.

<יעקב גנות: ממשלת ישראל קיבלה החלטה לפנות את שדה-דב, להעביר את התעופה ה- - - והסילונית לנתב"ג.

<יעקב גנות: התעופה הכללית של כ-22 מטוסים קלים – לחיפה ולמחניים.

<יעקב גנות: אז עוד לא דובר על עין-שמר.

<יעקב גנות: זאת הייתה ההחלטה – להעביר את התעופה לנתב"ג.

<יעקב גנות: על-פי ההחלטה הזאת שהממשלה אישרה אותה פעמיים, במסגרת ועדת לוקר הצגנו את המשמעויות, סוכמו הדברים, נחתם הסכם בין משרד האוצר, משרד התחבורה, ממ"י, רשות שדות התעופה – ובעצם עם ממשלת ישראל.

<יעקב גנות: נכון להיום בח"א 27, החלק שהועבר על-ידי המנהל לרשות שדות התעופה כדי להיערך לקליטת התעופה משדה-דב – אנחנו נעמוד בדיוק בלוח הזמנים שנקבע בממשלה.

<יעקב גנות: שנית, ההיערכות בטרמינל 1 לטיסות פנים-ארציות, אנחנו נעמוד בדיוק בלוח הזמנים שממשלת ישראל החליטה; במקביל קיבלנו עכשיו דירקטיבה - -

יצחק וקנין: אתה יכול להגיד לנו מה לוח הזמנים?

<יעקב גנות: חודש מאי 2016.

יצחק וקנין: עד אז הכול יהיה ערוך.

<יעקב גנות: עד אז נהיה ערוכים.

<יעקב גנות: צה"ל אמור לפנות שנה אחרינו.

<יעקב גנות: זה ההסכם, זה התנאי, זאת ההחלטה.

<יעקב גנות: אתמול בבוקר מנכ"ל ארקיע הציג להנהלת רש"ת הצעה שאנחנו הרי לא מוסמכים לדון עליה, מפני שאנחנו מוציאים לפועל את החלטות הממשלה.

<יעקב גנות: אנחנו לא גורם שמקבל החלטות מחוץ להחלטות הממשלה.

<יעקב גנות: הוא הציג לנו לא חלופה, אלא הצעה.

יצחק וקנין: אלטרנטיבה.

<יעקב גנות: אני לא אמרתי "אלטרנטיבה".

<יעקב גנות: הוא הציג לנו אפשרות של השארת מסלול אחד והעברת טרמינל או הקמת טרמינל צמוד לרידינג.

<יעקב גנות: ראינו את זה אתמול בבוקר בפעם הראשונה.

<יעקב גנות: אין במנדט שלנו לעשות שינוי כהוא זה מהחלטת הממשלה, מנהל מקרקעי ישראל ומשרד האוצר.

<יעקב גנות: זה המצב.

יצחק וקנין: ידידי היקר, אתה יודע מה אני מצפה ממך?

יצחק וקנין: אני לא מקבל את האמירה שאנחנו לא יכולים לשנות כהוא זה.

יצחק וקנין: יש לנו ראש על הכתפיים, וצריך להפעיל את שיקול הדעת.

יצחק וקנין: במידה שחושבים שאכן זה נכון וראוי, והאלטרנטיבה שהוצעה היא אכן נכונה ואפשרית, צריך לבחון אותה.

יצחק וקנין: גם אם התקבלה החלטה לא כל-כך טובה – או יכול להיות שהיא כן טובה, אני לא רוצה לתת ציונים – עדיין אנחנו שליחי ציבור, וכל אחד מאתנו צריך לבדוק את האפשרויות.

יצחק וקנין: אם אכן ההצעה הזאת טובה, והיא לא נבחנה בעבר, ואף אחד לא שם אותה על השולחן יכול להיות שכן צריך לדון בה ולבדוק אותה ולהגיד, עשינו טעות קטנה, אנחנו יכולים לתקן את הטעות.

יצחק וקנין: עדיף לתקן מאשר לעשות מעשה שלא נוכל לתקן אותו אחר כך.

יצחק וקנין: זאת דעתי הברורה בנושא הזה.

יצחק וקנין: לא פעם אנחנו מקבלים החלטות ואחר כך אנחנו מקימים ועדת חקירה, למה ההחלטה התקבלה כך ולא כך כשעדיין לא בוצעו דברים בשטח.

יצחק וקנין: לדעתי, עדיין אפשר לתקן.

יצחק וקנין: אם זה אפשרי, אני לא בטוח.

יצחק וקנין: אני ראיתי את החלופה, והיא נראית לי מאוד אפשרית.

יצחק וקנין: הייתי יחד עם חברת הכנסת אילת שקד בשטח, ולדעתי, זה כן אפשרי.

יצחק וקנין: אני אתן לך לסיים, ומיד אחר כך ניתן למנכ"ל ארקיע לדבר.

<רפי אלמליח: יש לי כאן צילום אוויר של שדה-דב.

<רפי אלמליח: אני לא רואה כאן יותר ממסלול אחד.

<רפי אלמליח: אני לא יודע על מה אתם מדברים.

יצחק וקנין: אנחנו היינו בשטח.

<רפי אלמליח: אני לא רואה כאן יותר ממסלול אחד.

איילת שקד: מתכוונים למסלול אחד, העתקת הטרמינל לרידינג ופינוי הבסיס הצבאי.

יצחק וקנין: מאחר שאני בטוח שהיום לא נוכל לראות את זה, לישיבה הבאה אני כבר אומר למנכ"ל ארקיע ולחברים משדה-דב, שיציגו לנו את החלופה במפות.

יצחק וקנין: ראינו את זה בעצמנו.

יצחק וקנין: אולי נביא את זה לפה, ונראה את זה בצורה ישימה יותר.

יצחק וקנין: איך אמרתי?

יצחק וקנין: "תשועה ברוב יועץ".

<יעקב גנות: אני חוזר שוב – אתמול בבוקר בפעם הראשונה ראינו את ההצעה הזאת.

<יעקב גנות: מי שהטיל עלינו הוא שצריך לקבל שתי החלטות: או לבחון את הנושא הזה או להוציא את ההחלטה לפועל.

<יעקב גנות: אני לא מכיר פטנטים שתוך כדי ביצוע החלטת ממשלה אנחנו עושים תיקונים ושינויים.

יצחק וקנין: מה שאתה אומר לי זה אוי ואבוי.

יצחק וקנין: החלטת ממשלה, עם כל הכבוד לה - -

<יעקב גנות: זאת זכותך כחבר כנסת, לא זכותי.

יצחק וקנין: ידידי, אנחנו מכירים כבר שנים עוד כשהיית מפקד מרחב הגליל.

יצחק וקנין: אני מכיר את היכולות שלך.

יצחק וקנין: לא פעם באים לפה יועצים משפטיים ואומרים, זאת הצעת חוק שהתקבלה בממשלה.

יצחק וקנין: אמרתי, תשאלו את השר הנוגע בדבר אם הוא ראה את הצעת החוק, אם הוא מכיר אותה בכלל.

יצחק וקנין: אני אומר את זה באחריות.

יצחק וקנין: פה אנחנו יורדים סעיף-סעיף, כל ניואנס קטן אנחנו מתקנים, ומנסים להבין מה עומד מאחורי החלטות.

יצחק וקנין: לכן אני אומר לך, גם כשהממשלה מקבלת החלטות, לא בטוח שאפילו השר – אני לא רוצה לפגוע לא בישראל כץ ולא באף אחד – יורד לשטח.

<דב ליטבינוף: אתה אומר דברים חמורים.

יצחק וקנין: אני אומר דברים חמורים?

יצחק וקנין: תאמינו לי שאלה לא דברים חמורים.

יצחק וקנין: אני אומר דברים כהווייתם.

<יעקב גנות: שר התחבורה ישראל כץ ידוע כאחד שבודק כל דבר.

יצחק וקנין: לא אמרתי על ישראל כץ חצי מילה, שלא תבינו אותי לא נכון.

יצחק וקנין: במקרה הזה אני יכול להגיד לך שהוא עושה עבודה טובה.

יצחק וקנין: רואים את זה בשטח.

יצחק וקנין: אבל שוב, כמי שישב בממשלה וראה את הדברים ב-99' וגם בשנות ה-2000 ראיתי איך מעבירים את הדברים.

יצחק וקנין: שרים לא יודעים בכלל על מה מדובר.

יצחק וקנין: אני אומר את זה באחריות, לא כדי לפגוע בשרים.

יצחק וקנין: כנראה, אין להם זמנים.

יצחק וקנין: הם לא יכולים לרדת לכל נקודה בהצעת החוק.

יצחק וקנין: אני רוצה לשמוע את מנכ"ל "ארקיע".

<ניר דגן: בוקר טוב.

<ניר דגן: חבר הכנסת וקנין, השורה התחתונה של היום הזה צריכה להיות, כמו שאומר יעקב גנות – שתנחה הממשלה שהחליטה ויודעת גם לשנות את החלטותיה לבחון את נושא הסגירה ביוני 2016 ואת החלופה.

<ניר דגן: אני לא מייצג עכשיו את "ארקיע".

<ניר דגן: אנחנו פשוט מכירים לעומק את שדה-דב, את התנועה, את הקליינטים, ומה יקרה אם זה ייסגר.

<ניר דגן: אנחנו גם מכירים מעבר לנתב"ג.

<ניר דגן: אני יחד עם אחרים פה שותפים למסע התעוררות שהתחיל מאוחר כי הרבה מאוד אנשים חשבו שכמו ש-50 שנה דיברו על זה גם הפעם זה לא יקרה.

<ניר דגן: אבל שר התחבורה הוא שר רציני, והממשלה היא רצינית, וזה כנראה כן יקרה, אלא אם כן נעשה משהו, ואפשר לעשות.

<ניר דגן: הכותרות הן כאלה: אין סיבה לסגור כל עוד אי אפשר לבנות.

<ניר דגן: קודם כול אין סיבה לזרוק אזרחים כל עוד משרד הביטחון שם.

<ניר דגן: זה גם שר התחבורה אמר.

<ניר דגן: שנית, אין סיבה לסגור כל עוד אי אפשר לבנות; והמומחים אומרים שאי אפשר יהיה לעשות שם כלום לפחות 10 שנים, וזה צנוע.

<ניר דגן: 10 שנים לא יהיה שם שום דבר חוץ משועלים והקוצים של בח"א 27 שיתפשטו לכיוון שדה-דב.

<ניר דגן: אז למה לסגור?

<ניר דגן: בזמן הזה תנחה, בבקשה, מדינת ישראל, את הגורמים הרציניים כמו רשות שדות התעופה ורשות התעופה האזרחית – כולם אנשים מבינים מקצועיים – לבחון חלופות.

<ניר דגן: אנחנו הצענו חלופה אחת, אולי יש עוד.

<ניר דגן: אולי אפשר מנהרה ממרכז תל-אביב עד מרכז נתב"ג.

<ניר דגן: החלופה שאנחנו הצגנו היא חלופה ראויה, ואני אשמח להציג אותה.

<ניר דגן: זה לא לעכשיו.

<ניר דגן: היא אחת מתוך כמה, ויש זמן לבחון אותה כי אין טעם לסגור.

<ניר דגן: אני אסיים מתוך היכרותי עם השטח: הסגירה הזאת תהיה בכייה לדורות.

<ניר דגן: היא תחסל את התעופה הפנים-ארצית, היא תחסל את הצפון שמחובר, היא תחסל את הקשר של הפריפריה למרכז, היא תגמור את אילת.

<ניר דגן: אני לא יודע כמה מכם מכירים לעומק, אבל דיבר פה מנכ"ל עיריית אילת – גם התושבים וגם התיירות ייפגעו פגיעה אנושה.

<ניר דגן: הקליינטים יטוסו אתי לרודוס.

<ניר דגן: מי שצריך לנסוע לנתב"ג ימריא לרודוס כי ברודוס יותר זול – הוא לא ייסע לאילת.

<ניר דגן: זאת תהיה פגיעה אנושה לתיירות ולתושבים.

<ניר דגן: בתים ודיור אפשר לבנות גם בראש פינה, בקריית שמונה ובאילת, ולהיות מחוברים בתחבורה ציבורית למרכז הארץ.

<ניר דגן: אמרתי כבר כמה פעמים שאני לא חושב שיש סביב השולחן הזה ובאולם הזה שיוכל לקנות דירה במה שייבנה בשדה-דב.

<ניר דגן: זה יהיה לבנים של הטייקונים ולתושבי חוץ, ו-3/4 מהמתחם הזה יעמוד ריק וחשוך כי תושבי החוץ גרים שם, ואף אחד מהישראלים לא גר שם.

<ניר דגן: זה ידפוק את המדינה, זה ידפוק את התושבים שלה, והתועלת תהיה קטנה מאוד.

<ניר דגן: עזיבת משרד הביטחון וחיל האוויר לא משנה כהוא זה.

<ניר דגן: משרד הביטחון וחיל האוויר יעזבו לאן שהם רוצים, השדה יאוזרח.

<ניר דגן: גנות יודע מצוין להפעיל שדה כזה כמו שהוא עשה בחיפה.

<ניר דגן: נפנה חלק גדול מאוד מהשטח, ונשאיר את הצינור של התחבורה הציבורית הזאת פתוח.

<ניר דגן: תודה.

איילת שקד: יש לי שאלה.

איילת שקד: מר אלמליח וגם הנציג של הצבא אומרים שאין חלופה בגלל מגבלות התעופה.

איילת שקד: אתה הצגת לנו שיש חלופה.

איילת שקד: אז איך הם אומרים שאין, ואתם אומרים שיש?

איילת שקד: אני מבקשת שבישיבה הבאה תציג את החלופה, ואנחנו נשמע גם מה אומרים.

איילת שקד: אנחנו יודעים שאתם חושבים שאפשר, ואין מגבלות תעופה.

איילת שקד: הם אומרים שיש מגבלות תעופה.

איילת שקד: אז

<ניר דגן: מהכנסת הנכבדה צריכה לצאת הקריאה לגורמים המקצועיים לבחון את החלופה.

איילת שקד: אני מבקשת שזה יהיה פה בוועדה.

יצחק וקנין: שאנחנו נראה את החלופה פה.

<ניר דגן: אין בעיה.

יצחק וקנין: אני רוצה לשמוע גם את שר החינוך אבי וורצמן.

יצחק וקנין: חוץ מזה, יש כאן מישהו מטעם עיריית תל-אביב?

יצחק וקנין: מהנדס או מישהו אחר?

<לאה ורון: נמצא פה מהנדס העיר לשעבר של תל-אביב מר דני קייזר.

<דני קייזר: לשעבר.

<לאה ורון: אמרתי לשעבר.

<לאה ורון: היום הוא יועץ של "ארקיע".

יצחק וקנין: מה זה "לשעבר"?

<דני קייזר: סיימתי את תפקידי ב-2006.

יצחק וקנין: מזמן.

יצחק וקנין: אבי וורצמן, סגן שר החינוך, בבקשה.

אברהם וורצמן: חברי היושב-ראש, חברתי חברת הכנסת אילת שקד, חברת מפלגתי, חברים שנמצאים פה ובכללם ראש עיריית באר-שבע רוביק דנילוביץ' וסגנו טל אל-על.

אברהם וורצמן: אני רוצה, ברשותכם, לדבר על נושא נוסף בסדר היום שלצערי הרב הוא הובא פתאום לסדר היום ללא הכנה וללא התראה.

אברהם וורצמן: במשך שנים גם ממשלת ישראל, כולל שר התחבורה בכבודו ובעצמו מצהיר ואומר ששדה תעופה אזרחי חדש יוקם בנבטים; שר התחבורה ישראל כץ שהוא שר מצוין אמר את הדברים ב-2011 וב-2013 ובאין-ספור הזדמנויות.

אברהם וורצמן: גם השר לפיתוח הנגב והגליל סילבן שלום שבעבר היה גם תושב הנגב הצהיר על זה בכל הזדמנות שאפשר.

אברהם וורצמן: והנה, פתאום בתוך חוק ההסדרים בדיון שאף אחד לא קיבל התראה שהוא עומד לעלות על סדר היום מביאים החלטה ששדה תעופה אזרחי יוקם מסיבות ביטחוניות ברמת-דוד.

אברהם וורצמן: אני רוצה לקבול על שתי נקודות מרכזיות: א', אנחנו לא מוכנים בשום פנים ואופן לקבל את הדרך שזה הובא והדרך שבה התקבלה ההחלטה.

אברהם וורצמן: היא נעשתה במחשכים; היא נעשתה בלי להביא את הציבור, בלי להכניס את כל ראשי הרשויות בנגב שזועקים שנים שמדובר פה על פרויקט עוגן לנגב; מדובר פה על פרויקט עוגן לציונות, לא פחות; תמיד מדברים על חיבור הנגב למרכז, ולשים את באר-שבע במרכז.

אברהם וורצמן: קורים דברים מדהימים היום בנגב, והקמת שדה תעופה אזרחי בנגב זה שובר שוויון – הוא משנה את המצב בנגב.

אברהם וורצמן: לא מדובר על בנייה של עוד 1,000 יחידות דיור בעיר כזאת או אחרת, אלא בפרויקט משנה מציאות.

אברהם וורצמן: אם מדברים על ציונות ועל נגב זה מה שצריך לקרות בנגב.

אברהם וורצמן: אנחנו לא מוכנים לוותר על ההחלטה הזאת שדרך אגב, כמה ממשלות דיברו, ותמיד היה ברור שהולכים להקים את שדה התעופה בנבטים.

אברהם וורצמן: אני רוצה להזכיר ששדה התעופה בנבטים הוקם מראש כשדה תעופה שאמור להיות גם אזרחי וגם צבאי.

אברהם וורצמן: יש שם היום רכבת צמודה, יש שם היום מסלולים מותאמים לעניין.

אברהם וורצמן: כל מה שצריך לעשות זה להקים טרמינל, ויהיה הרבה יותר קל להפעיל תוך חיסכון כספי ניכר לקופת מדינת ישראל.

אברהם וורצמן: אני יודע שמשרד הביטחון הביע התנגדות, אבל במשך שנים רבות הדיון היה על סדר היום; משרד הביטחון לא הביע התנגדות בצורה כזאת.

אברהם וורצמן: השיקולים במדינת ישראל הם לא רק צבאיים.

אברהם וורצמן: הם גם צבאיים – ביטחון המדינה הוא ודאי דבר מאוד חשוב – אבל השיקולים במדינת ישראל הם כוללים.

אברהם וורצמן: אני קורא מכאן לראש הממשלה להקים ועדה בלתי תלויה, ועדה רחבה שיישקלו בה מכלול השיקולים – גם השיקולים הצבאיים, אבל גם השיקולים הלאומיים.

אברהם וורצמן: בואו נגיד את הדבר הכי פשוט – ציונות.

אברהם וורצמן: שיקולים של ציונות שזה דברים הרבה יותר רחבים.

אברהם וורצמן: הרי השדה הזה הוקם מראש כדי להיות גם שדה אזרחי, וכשזה הוקם כך משרד הביטחון ידע על כך.

אברהם וורצמן: לדעתי, אפשר להגמיש את ההחלטה.

אברהם וורצמן: בסופו של יום – במיוחד אני יכול להגיד את הדברים גם אחרי "צוק איתן" – יש פה אמירה ציונית; יש פה אמירה שמדינת ישראל מקדמת את הנגב, את באר-שבע ואת כל האזור.

אברהם וורצמן: וכאשר בעוד 6-5 שנים כבר יהיה שדה תעופה בנגב נוכל כולנו להגיד, האזרחים הגיעו, אדם המריא משדה תעופה בנבטים.

אברהם וורצמן: זה לא דבר רחוק, זה דבר אפשרי שכל ממשלות ישראל תמכו בו.

אברהם וורצמן: אני קורא מכאן שוב לראש הממשלה לשנות את ההחלטה.

אברהם וורצמן: תודה רבה.

יצחק וקנין: תודה לסגן שר החינוך.

יצחק וקנין: אני רוצה לשמוע את רוביק דנילוביץ', ראש עיריית באר-שבע.

<רוביק דנילוביץ: תודה, אדוני היושב-ראש, חברי סגן השר אבי וורצמן, חברת הכנסת שקד, חברי, ראשי רשויות, מנהל רת"א החדש – בהצלחה.

<רוביק דנילוביץ: אנחנו מבולבלים.

<רוביק דנילוביץ: אנחנו מבולבלים מכיוון שבשנים האחרונות אנחנו דנים בסוגיה הזאת יחד עם ראשי הרשויות בצפון, בגוש דן, כמובן עם ראשי הרשויות בנגב.

<רוביק דנילוביץ: הצטרפות בהתלהבות רבה של שר התחבורה ישראל כץ שדחף את זה בצורה יוצאת מן הכלל בממשלה הקודמת; ראש הממשלה שבמספר דיונים ופגישות הביע את תמיכתו בהקמת השדה המשני בנבטים.

<רוביק דנילוביץ: היו מהלכים חשובים מאוד.

<רוביק דנילוביץ: פה אני רוצה לציין את חברי אריה לוקר, מנכ"ל משרד ראש הממשלה.

<רוביק דנילוביץ: כולם פעלו בנושא הזה.

<רוביק דנילוביץ: זה נכון שמשרד הביטחון העלה כמה הסתייגויות בכל הנוגע להקמת שדה משני בנבטים.

<רוביק דנילוביץ: אני לא רוצה לחזור על דבריו של חברי - -

יצחק וקנין: רבותי, אני מבקש לתמצת כמה שיותר.

יצחק וקנין: אני פשוט רוצה לאפשר לדבר בזמן שנשאר לראשי רשויות נוספים.

יצחק וקנין: אז אם אפשר בשלוש דקות להתכנס.

<רוביק דנילוביץ: אדוני היושב-ראש, אתה מעניק פה את רשות הדיבור.

<רוביק דנילוביץ: אנחנו רוצים לשחרר תסכול שיש לנו בשנים האחרונות.

<רוביק דנילוביץ: הוקמה ועדה על-ידי הממשלה, והוועדה המליצה על נבטים כשדה משני.

<רוביק דנילוביץ: וברגע אחד פשוט עושים מחטף כשלא מסבירים לנו למה.

<רוביק דנילוביץ: למה רמת דוד זה פחות מסוכן מנבטים?

<רוביק דנילוביץ: הרי שמענו רק בשבוע האחרון שנסראללה הודיע שהוא ישתק את שדות התעופה שלנו.

<רוביק דנילוביץ: לדעתי, רמת-דוד קצת יותר קרובה ללבנון מאשר נבטים.

יצחק וקנין: וגם מושב יערה קרוב יותר.

יצחק וקנין: אני רואה את החיזבאללה, אתה יודע?

<רוביק דנילוביץ: אנחנו נמצאים היום בעידן טכנולוגי, בעידן שבו אנשי מקצוע צריכים לדעת לתת פתרונות בסוגיות שונות.

<רוביק דנילוביץ: גובשה פה החלטה בן-גוריונית, אמיצה, עם חזון, עם תעוזה, עם נחישות.

<רוביק דנילוביץ: שדה תעופה בנגב זה צינור כלכלי לנגב.

<רוביק דנילוביץ: תראו מה קרה רק בשבועות האחרונים: עוד מפעל נסגר ועוד מפעל נסגר.

<רוביק דנילוביץ: אנחנו לא רוצים עוד טקסטיל ועוד מפעל מגבות – אנחנו רוצים עוגן כלכלי; עוגן שישליך על הכלכלה, על התשתיות, על התיירות.

<רוביק דנילוביץ: רק שדה תעופה.

<רוביק דנילוביץ: נגב בלי שדה תעופה הוא נגב מנותק.

<רוביק דנילוביץ: אחד הדברים שכואבים לי, אדוני היושב-ראש הוא שכמעט כל מפקד חיל-אוויר שפשט את מדיו פתאום הביע תמיכה להקמת שדה תעופה בנבטים.

<רוביק דנילוביץ: שזה נכון, שזה ראוי, שזה תוכנן כך, שאפשר למצוא פתרונות.

<רוביק דנילוביץ: אבל כשהם לובשים מדים הם מדברים אחרת.

<רוביק דנילוביץ: הגיע הזמן שהמדינה הזאת תתחיל לחשוב אחרת.

<רוביק דנילוביץ: הנגב מהווה 60% משטח מדינת ישראל.

<רוביק דנילוביץ: חיים בו רק 9% מהאוכלוסייה.

<רוביק דנילוביץ: אם לא נביא את אותו שובר שוויון, אם לא ניצור הבקעה – והבקעה זה החלטות חשובות, לעיתים קשות – לדעת להביא לנגב את העוגן שכל כך דרוש לחיבור הנגב למרכז הארץ, ולהפוך את הנגב לאזור שהוא גם בין-לאומי – ייצוא, ייבוא, כלכלה, תיירות וכדומה.

יצחק וקנין: תודה.

יצחק וקנין: אני אתן את רשות הדיבור לאיציק חולבסקי, ראש המועצה האזורית מגידו.

<איציק חולבסקי: בוקר טוב לחברי הכנסת, ראשי רשויות, ראשי מועצות אזוריות.

<איציק חולבסקי: אני שמח להיות כאן, אבל לא בהקשר של הדיון הזה.

<איציק חולבסקי: אני ממשיך את הדברים של רוביק.

<איציק חולבסקי: מועצה אזורית מגידו הובילה את המאבק שהיה בשנים 2011-2009 למניעת הקמת שדה משני במנחת מגידו.

<איציק חולבסקי: זה היה הרעיון.

<איציק חולבסקי: בשיתוף פעולה מצוין עם ראשי רשויות בדרום – רוביק ואחרים – ועם שרים כמו שרוביק ציין שונתה המגמה, והכיוון היה לנבטים בנגב.

<איציק חולבסקי: ההיגיון של פיזור האוכלוסייה במדינת ישראל מוביל רק לכיוון אחד: לנגב, שטחים פתוחים, מעט אוכלוסייה, צורך בפיתוח כלכלי – הכול מוביל לנגב.

<איציק חולבסקי: מי שנוסע היום מעפולה או מנצרת לנתב"ג נוסע בשעה.

<איציק חולבסקי: זאת אומרת אין פה צורך של תושבים בקרבת שדה תעופה אליהם הביתה.

<איציק חולבסקי: יהיה עכשיו גם שיפור בתשתיות בכבישים בצפון, וזה יוביל לכך שתושבים בצפון הארץ יגיעו לנתב"ג.

<איציק חולבסקי: זה סביר, זה לא בלתי נתפס.

<איציק חולבסקי: השדה השני צריך להיות בנגב.

<איציק חולבסקי: שדה בעמק יזרעאל זה חורבן לעמק, זה ריאה ירוקה, זה חקלאות, זה מוקף יישובים – רמת-ישי וטבעון, עפולה, ויקנעם עלית ומועצות אזוריות כמו עמק יזרעאל, מגידו, זבולון.

<איציק חולבסקי: אזור ביוספרי.

<איציק חולבסקי: לקחת את עמק יזרעאל שהוא שטח ירוק של חקלאות ולהכניס לתוכו שדה תעופה הכול זה ממש - -

יצחק וקנין: הדברים ברורים.

יצחק וקנין: אתה חוזר עליהם שוב ושוב.

<איציק חולבסקי: צריך לפתח את הנגב ושנית לא להרוס את עמק יזרעאל ואת איכות החיים של התושבים.

יצחק וקנין: ברור, ברור.

אברהם וורצמן: אדוני היושב-ראש, רק קריאת ביניים: זה מדהים לראות שממשלת ישראל מקבלת החלטה בניגוד לדעת התושבים.

אברהם וורצמן: ראשי הרשויות מתחננים ואומרים שזה מה שצריך לקרות בנגב; ראשי הרשויות בצפון אומרים, לא טוב שיקום אצלנו – ומחליטים להקים שם.

<רוביק דנילוביץ: זה אינטרס לאומי מובהק.

יצחק וקנין: אני רוצה להגיד לכם שאני שומע גם זמירות אחרות מאזור הצפון.

יצחק וקנין: יונה יהב דיבר איתי, ויש לו דעה אחרת לגמרי ממה שידידי אומר.

<איציק חולבסקי: יונה יהב, או שיקים אצלו בים או שלא יתנדב לשים 40 - - -

יצחק וקנין: אני לא חולק עליך, אבל לפי השיטה שלך גם כביש 6 לא היה.

יצחק וקנין: תאמין לי, אני יודע מה שאני אומר.

<איציק חולבסקי: אבל יונה יהב - -

יצחק וקנין: לפי השיטה שלך, שום דבר לא יהיה במדינת ישראל.

יצחק וקנין: רק ירוק, ירוק, ירוק זה לא הכול.

יצחק וקנין: אנחנו היינו בפקק צוואר כזה שלא היינו זזים לא ימינה ולא שמאלה.

יצחק וקנין: אני זוכר את ההתנגדויות לכביש 6.

<איציק חולבסקי: זה לא אותו דבר.

יצחק וקנין: אני כבר 20 שנה פה.

יצחק וקנין: מי עוד רצה לדבר מראשי הרשויות?

<אילן שדה: אני ראש מועצה אזורית מנשה.

<אילן שדה: אצלנו מדובר על עין-שמר.

<אילן שדה: מועצה אזורית מנשה ניהלה מאבק במשך כמה שנים נגד הקמת בסיס של הצבא במקום.

<אילן שדה: בסופו של דבר הורידו אותי לבור והראו לי את הנחיצות, שרק ככה אפשר, וזה המקום, והגענו להסכמה עם מפקד חיל האוויר דאז דן חלוץ שהיה רמטכ"ל על הקמת הבסיס במקום והגנה על התושבים.

<אילן שדה: הבסיס אכן הוקם.

<אילן שדה: הושקעו במקום הזה מיליארדים וגם בימים האחרונים.

<אילן שדה: נאמר לנו כבר אז – קחו את זה, לא יהיה שדה תעופה, כי אחרת יעבירו פה איזה שדה תעופה.

<אילן שדה: אבל משהו קרה.

<אילן שדה: התכניות שמצויות אצל מי שרוצה להקים שם שדה תעופה הן מ-45' – עוד לפני שהייתה מדינה, והיה שם שדה בריטי.

<אילן שדה: לי השדה הבריטי היה גם מחנה של הבריטים – חיל האוויר הבריטי.

<אילן שדה: במחנה הזה היום, צמוד לגדר הנחיתה הוקם בית החולים הכי גדול לבריאות הנפש במדינת ישראל "שער מנשה".

<אילן שדה: זה מה שרוצים?

<אילן שדה: שינחתו ויסתובבו להם כל הזמן מטוסים?

<אילן שדה: יש שם גם הוסטל לניצולי שואה שהוא צמוד לגדר; הוקמו יישובים צמוד לגדר של שדה התעופה.

<אילן שדה: אז כנראה עדיין עובדים לפי המפות הישנות.

<אילן שדה: אבל זה לא שדה בריטי, זה לא מגורי הטייסים.

איילת שקד: אתה טוען שאי אפשר להעתיק את שדה התעופה בהרצליה לשדה התעופה בעין שמר?

<אילן שדה: נכון, בלתי ניתן לעשות את הדבר הזה.

איילת שקד: אורית, אני מבקשת שתחזרי לאריה לוקר ותסבירי לו שאי אפשר להעתיק את שדה התעופה בהרצליה אם אין חלופה ראויה.

איילת שקד: כרגע אין חלופה ראויה.

<קריאה: בדיוק.

<אילן שדה: אמר את זה גם גיורא רום בוועדה הזאת.

יצחק וקנין: אני רוצה לחזק את מה שאומרת אילת שקד בעניין של הרצליה.

יצחק וקנין: כמי שמכיר קצת את התעופה הישראלית, הרצליה משמש בית ספר לטיס.

יצחק וקנין: אם אנחנו סוגרים אותו אנחנו סוגרים את כל ההדרכה של הטיס במדינת ישראל.

<דב ליטבינוף: יש פה קשקוש אחד גדול – אחד שדה-דב במשך 30 דקות, ועכשיו על הרצליה שתי דקות, על נבטים שתי דקות.

<דב ליטבינוף: אבל לא ממצים נושא-נושא.

איילת שקד: נכון, נכון.

יצחק וקנין: אל תדאג, אנחנו נמצה את הנושאים.

יצחק וקנין: זאת ישיבה ראשונה, וכל אחד יביע את דעתו.

<אילן שדה: גם נציג חיל-האוויר, אל"מ ג' אמר את זה.

<אילן שדה: שמעתי את הבקשות של ראשי הרשויות מהאזור של הרצליה להעברה.

<אילן שדה: זה לא רק הרצליה טוענת שתהיה תאונה בשעות השיא של הלימודים; על כיתות ג'-ד' נופל מטוס.

<אילן שדה: 60 שנה זה לא קרה.

<אילן שדה: אבל הם אומרים שיש רעש.

<אילן שדה: אז לחדרה לא יהיה רעש?

<אילן שדה: במנשה לא יהיה רעש?

<אילן שדה: ביישוב החדש חריש לא יהיה רעש?

יצחק וקנין: תודה.

יצחק וקנין: הדברים ברורים.

יצחק וקנין: דוד אריאלי, ראש מועצת קריית טבעון.

יצחק וקנין: אם אפשר לא לחזור על דברים.

<דוד אריאלי: אני צריך לחזור לרמת דוד.

<דוד אריאלי: אני אתמקד בסוגיה אחת כי איציק נגע בכול.

<דוד אריאלי: אני מקבל מאות פניות לנייד שלי מתושבים מדי שנה.

<דוד אריאלי: אחד הז'אנרים המרכזיים יותר זה רעש מרמת דוד.

<דוד אריאלי: אני בקשר עם מפקד הבסיס, מדברים, יש שיקולים ביטחוניים – לא עושים שום דבר עם זה.

<דוד אריאלי: צריך להבין שכבר היום בקריית טבעון וברמת-ישי ובכל העמק קשה לפעמים לדבר בישיבות בגלל הרעש האדיר.

<דוד אריאלי: צריך להבין את האספקט הזה שבהחלטות מאקרו מחפשים win-win.

<דוד אריאלי: נבטים זה win-win.

<דוד אריאלי: כי אצלנו יש מטרדים קשים מאוד בשדה התעופה הצבאי.

<דוד אריאלי: רק שיהיה ברור שמדובר על שדה תעופה אזרחי משלים לנתב"ג.

<דוד אריאלי: זה משהו אדיר שיפעל 24 שעות ביממה.

<דוד אריאלי: לכן צריך לרחם על תושבי האזור ולא לרסק את חייהם.

יצחק וקנין: תודה.

יצחק וקנין: עופר בן-אליעזר, ראש המועצה המקומית רמת-ישי, בבקשה.

<עופר בן אליעזר: אדוני היושב-ראש, חברי ועדה נכבדים, לפני שלוש כארבע שנים התנהל דיון ציבורי ממצה וערכי שהיו בתוכו גם השרים – גם השר כץ וגם השר סילבן שלום ועוד אחרים.

<עופר בן אליעזר: צריך להגיד שאפו גדול לשר כץ על מה שהוא עושה – כל הכבוד.

<עופר בן אליעזר: התקבלה החלטה עקרונית בשיתוף הציבור ובשיתוף הממשלה ששדה תעופה משלים נתב"ג יוקם בדרום.

<עופר בן אליעזר: חיפשו את החלופות בדרום, וגם על זה נערכו הרבה דיונים, והוחלט על נבטים.

<עופר בן אליעזר: ואני מצטרף לחברי סגן שר החינוך – במחשכי ליל, יום אחד בלי דיון ובלי שום דבר – החלטת ממשלה על הקמת שדה תעופה משלים ברמת-דוד.

<עופר בן אליעזר: לא דיון, לא שאלות, לא הבנות – שום דבר.

<עופר בן אליעזר: החלטה.

<עופר בן אליעזר: משמעויות חברתיות ברמה לאומית, משמעויות אקולוגיות, אלפי סעיפים שצריך לדון בהם - -

יצחק וקנין: חבר'ה, אל תחזרו על דברים שנאמרו.

<עופר בן אליעזר: לכן אני אומר, יש חלופות.

<עופר בן אליעזר: דנו בחלופות, הראו את החלופות וקיבלו החלטות.

<עופר בן אליעזר: לדעתי, אדוני היושב-ראש, חייבים לשנות את ההחלטה הזאת בהתאם לעבודה שנעשתה קודם.

<עופר בן אליעזר: זה בסדר לעשות חשיבה מחודשת.

<עופר בן אליעזר: אנחנו לא רוצים להגיע למצב שבעמק בעוד 20 שנה יקרה מה שקורה עכשיו בשדה-דב.

<עופר בן אליעזר: תודה.

יצחק וקנין: תודה רבה לך.

יצחק וקנין: דרור אלוני, ראש המועצה כפר-שמריהו.

<דרור אלוני: שדה התעופה בהרצליה שלא כדין במבנים לא חוקיים.

<דרור אלוני: גוף ממשלתי, רשות שדות התעופה, מפעיל שדה תעופה שלא כדין.

<דרור אלוני: האם ממשלת ישראל, אדוני סגן שר החינוך, יכולה להרשות לעצמה להפעיל מתקן כזה במשך כל-כך הרבה שנים שלא בהיתר ושלא כדין?

<דרור אלוני: אתה בא בטענה כלפי ממשלה שאתה חבר בה.

<דרור אלוני: אנא, טול קורה מבין עיניך – טפל בתוך הבית; בתוך הבית היהודי, בתוך הממשלה, בתוך הקואליציה.

<דרור אלוני: מה אתה מלין פה בפני הציבור הרחב הזה?

<דרור אלוני: העבודה היא בתוך הבית.

<דרור אלוני: אין משילות בתחום הזה.

<דרור אלוני: אין תכנון, אין ראיה, אין לוחות זמנים.

<דרור אלוני: והכסף עובר – אני לא יודע לאן.

<דרור אלוני: שמישהו ימצא את 10 מיליון השקלים האלה.

יצחק וקנין: תודה, אדוני.

יצחק וקנין: דב ליטבינוף, ראש מועצה אזורית תמר.

<דב ליטבינוף: אני אמרתי בקריאת ביניים שנראה לי שכל אחד מושך פה לשדה התעופה שלו - -

איילת שקד: נכון, יש שלושה נושאים.

<דב ליטבינוף: - - אז אני מזמין אתכם לבנות ולהרחיב את שדה התעופה בים המלח.

<דב ליטבינוף: בתמ"א 15 הוא מופיע באייקון של שדה תעופה בינלאומי.

<קריאה: שלא ייפול לבולען.

<דב ליטבינוף: שם אין בולענים.

<דב ליטבינוף: אני רוצה להתייחס לדברים של רוביק דנילוביץ' לגבי שדה תעופה בנבטים, שדה תעופה באר-שבע.

<דב ליטבינוף: כשיטוסו מחו"ל ויכריזו לאן טסים, אז לא טסים לתל-אביב, טסים לבאר-שבע.

<דב ליטבינוף: זה כבר משהו משמעותי.

<דב ליטבינוף: לדעתי, צריך לשטח את הפעמון.

<דב ליטבינוף: הפעמון נהיה כל הזמן יותר גבוה, והפריפריה נשכחת.

<דב ליטבינוף: שדה תעופה בנבטים זה אינטרס לאומי של מדינת ישראל שחייבים לקבל בהיבטים של ביטחון, בהיבטים של התיישבות ובהיבטים של ציונות.

<דב ליטבינוף: תודה רבה.

יצחק וקנין: תודה רבה.

יצחק וקנין: לפני שאתן לאיילת שקד לדבר, אני אאפשר לשי פופר רשות דיבור.

יצחק וקנין: בבקשה.

<שי פופר: אני מאגודת התעופה.

<שי פופר: ברכות לכבוד היושב-ראש, לחברת הכנסת שקד.

<שי פופר: זה הגוף האחרון שיכול לעצור את האסון שמתרחש ובא.

<שי פופר: הוועדה הזאת צריכה להוביל חוק של הגנה על תשתיות לאומיות חיוניות.

<שי פופר: כמו שחברת הכנסת שקד וכבוד היושב-ראש כבר אמרו, יש בעיית דיור, אבל לא בונים לא על חוף הים ולא על פארק הירקון.

<שי פופר: לא צריך לבנות שדות תעופה.

<שי פופר: אם סגן שר טוען פה שנעשו דברים במחשך בלי החלטות ובלי מחשבה אז צריך לעשות חשיבה.

<שי פופר: צריך לחזק את הפריפריה.

<שי פופר: שדה-דב במתכונתו כפי שמוצעת על-ידי "ארקיע" זה חיוני ויכול לקרב את הפריפריה.

<שי פופר: תזכרו מה קרה, למשל, בערד – היה שדה תעופה ונסגר.

<שי פופר: תראו מה קורה לפריפריה כשסוגרים.

<שי פופר: הרצליה זה מחר בבוקר.

<שי פופר: נאמר פה שבהרצליה שדה התעופה פועל ללא היתר.

<שי פופר: זה נכון לגבי כל שדות התעופה בארץ, למעט נתב"ג.

<שי פופר: הרצליה פועלת וצריכה להמשיך לפעול כי זה קטסטרופה אם היא תפסיק לפעול לפני שיש חלופה פועל, וזה מחר בבוקר.

<שי פופר: תודה.

יצחק וקנין: תודה.

יצחק וקנין: אמיר נוימן, בבקשה.

יצחק וקנין: אתה אחרון הדוברים לפני אילת שקד.

<אמיר נוימן: אני מנהל החברה הכלכלית במועצה האזורית מטה אשר.

<אמיר נוימן: אנחנו התבקשנו לבחון חלופה לשדה תעופה בינלאומי רמה 3 בעמק זבולון-בקעת עכו.

<אמיר נוימן: זה היה עוד לפני הפרסום של ההחלטה על רמת-דוד.

<אמיר נוימן: נכנסנו לבחינה ראשונית, והבדיקות הראשוניות מוכיחות שיש היתכנות.

<אמיר נוימן: אנחנו מבקשים להציג את החלופה הזאת ולפתח אותה.

<אמיר נוימן: זאת בהחלט חלופה סבירה, וכל מה שנאמר פה לגבי הנגב הוא נכון גם לגבי הגליל, ובמקרה הזה הגליל המערבי.

<דב ליטבינוף: רק האזור הזה יותר מאוים מלבנון הרבה יותר.

יצחק וקנין: כל המדינה מאוימת.

<דב ליטבינוף: - - -

יצחק וקנין: תודה, זה לא ויכוח.

יצחק וקנין: ידידי, אתה מתפרץ שוב.

יצחק וקנין: אתה גם לא רוצה שבעירייה שלך יתפרצו לך.

יצחק וקנין: אני חייב לסגור את הישיבה.

יצחק וקנין: אילת, בבקשה.

<אורית פיאס: רק דבר אחד לתקן.

<אורית פיאס: אני מתנצלת – התקציב באמת לא עבר.

<אורית פיאס: הייתה אי הבנה.

יצחק וקנין: עוד לא עבר.

יצחק וקנין: ידעתי שלא תדע.

<יעקב גנות: השאלה היא מתי כן יועבר?

<אורית פיאס: - - -

איילת שקד: אנחנו דנים פה בשלוש סוגיות שונות שכל אחת משמעותית בפני עצמה.

איילת שקד: אדוני היושב-ראש, אני מקווה שתהיה לנו ישיבה יסודית על כל אחת מהסוגיות: א', העתקת שדה-דב וחניקת העיר אילת; ב', העתקת שדה התעופה בהרצליה בלי לתת אלטרנטיבה כי הבנו שעין-שמר עדיין לא פועל, ולכן זה יגרום להרס התעופה האזרחית; ג', העברת השדה הבינלאומי בין-לילה בחוק ההסדרים מנבטים לצפון.

איילת שקד: כל אחת משלוש הסוגיות האלה דורשת דיון רציני ומעמיק, ואני מקווה שנעשה את זה כאן.

יצחק וקנין: זה מה שיהיה.

יצחק וקנין: אני מסכם את הישיבה הראשונה.

יצחק וקנין: אני מודיע כי ועדת המשנה בראשותי תמשיך לקיים דיונים בנושא החלופות לשדות תעופה.

יצחק וקנין: בישיבה הבאה נתמקד ונבחן את החלופה שמציע מנכ"ל "ארקיע" לפעילות בשדה-דב וכן את ההחלטות המתייחסות לביטול השדה המשני בנבטים; נבחן מחדש את ההחלטה על הפעלת שדה תעופה בנבטים כצינור תחבורה וכלכלה לנגב כולו.

יצחק וקנין: אני אדרוש שבישיבה הבאה יגיע מר לוקר, מנכ"ל משרד ראש הממשלה, להציג מה נעשה עד היום.

יצחק וקנין: כולי תקווה שהישיבות יהיו ארוכות יותר, לפי מה שיתאפשר בוועדה הזאת כי הוועדה הזאת עובדת סביב השעון.

יצחק וקנין: אני חושב שזאת הוועדה הכי עסוקה בכנסת.

יצחק וקנין: הדיון הבא יהיה יותר ארוך, ואני אאפשר לכל מי שרצה לדבר ועדיין לא דיבר בישיבה הזאת, לדבר.

יצחק וקנין: תודה לכולם.

יצחק וקנין: הישיבה נעולה.